รออีกนิด
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 9 พ.ค. 2554
21 ส.ค. 2554

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 9 พ.ค. 2554
โดย..นายกระทิง &amp; หญิงฟลอร์
ตลาดหุ้นสัปดาห์ก่อนร่วงหนักลงมาปิด 1,050.85 จุด ดิ่ง 23.02 จุด มูลค่าซื้อขาย 49,835 ล้านบาท
ต่างชาติทิ้งโครม 3,479 ล้านบาท รวม 2 วัน 6,138 ล้านบาท แรงขายยังไม่สะเด็ดน้ำ ดัชนีมีโอกาสทรุดต่อ ชักไม่แน่ใจว่า 1,000 จุด จะรับแรงขายไหวอยู่หรือไม่ เห็นหุ้นโลกราคาสินค้าโภคภัณฑ์ร่วงระเนระนาดแล้ว หนาวยะเยือก
ผู้จัดการกองทุนกูรูทั้งหลาย ฟันธงตรงกันยังไม่ต้องรีบเข้าซื้อ อดใจรออีกสักนิด แนวรับต่อไป 1,038 จุด
หุ้น JAS (จัสมินฯ) ถูกทุบซะฟลอร์ ก่อนเด้งเหลือติดลบ 26% มาปิด 2.76 บาท เหตุผลชัดๆ ไม่เห็น หรือว่าหมดรอบของขาใหญ่เสียแล้ว
ฟาก PAE (พีเออี) เก่ง บวกต่อสวนตลาดเดี้ยง แต่ไม่รอดถูกแช่แข็ง ต้องวางเงินสดก่อนซื้อตั้งแต่ 9-27 พ.ค.นี้
ตลาดหลักทรัพย์ฯ เปิดพื้นที่ Investor Stadium ด้วยแนวคิด “เปิดโสตประสาท สร้างโอกาสเป็นแชมป์ด้านการลงทุน” เปิดให้คำปรึกษาพร้อมแนะทางเลือกลงทุนทุกผลิตภัณฑ์ ดึง บล.บลจ. 39 แห่ง ให้ข้อมูล เชิญนักวิเคราะห์ร่วมสัมมนาเจาะลึก ในงาน Money Expo 2011 วันที่ 12-15 พ.ค.นี้ ที่อิมแพ็ค เมืองทองธานี